**ГОДИШЊИ ПЛАН РАДА ИНСПЕКЦИЈЕ СОЦИЈАЛНЕ ЗАШТИТЕ НА ТЕРИТОРИЈИ АУТОНОМНЕ ПОКРАЈИНЕ ВОЈВОДИНЕ У 2018. ГОДИНИ**

Годишњи план инспекцијског надзора за 2018. годину, инспекције социјалне заштите која обавља поверене послове у оквиру Покрајинског секретаријата за социјалну политику, демографију и равноправност полова, на територији Аутономне покрајине Војводине сачињава се у складу са чланом 10. Закона о инспекцијском надзору (''Службени гласник РС'', број 36/2015). Послове инспекцијског надзора обављају три инспектора социјалне заштите од тога: један правник, један социјални радник и један андрагог, са напоменом да се послови инспекцијског надзора у 95% случајева обављају у пару (два инспектора) због сложености посла (мултидисциплинарни приступ). Посебно се напомиње да од 17. октобра 2017. године један инспектор социјалне заштите одлази на одржавање трудноће, тако да ће у следећем периоду инспекцијске послове обављати само два инспектора на територији АП Војводине.

Група за инспекцију социјалне заштите обавља послове који се односе на: инспекцијски надзор над радом установа социјалне заштите и других правних и физичких лица која обављају делатност социјалне заштите на територији АП Војводине у погледу примене закона, других прописа и општих аката; контролу поступка пријема корисника у установе социјалне заштите за смештај корисника у погледу потреба корисника и капацитета установа на територији АП Војводине; контролу прописаних евиденција;приговоре на рад установа социјалне заштите на територији АП Војводине од стране корисника, запослених, грађана и других институција и друге послове из делокруга Групе.

Све организације социјалне заштите, односно пружаоци услуга социјалне заштите били су у обавези да најкасније до 22.05.2016. године поднесу захтеве за добијање лиценце Министарству за рад, запошљавање, борачка и социјална питања, уколико су наведене услуге пружали. С обзиром на велики број захтева поступак лиценцирања био је приоритет у 2017. години, па ће се наставити и у 2018. години, а све у кординацији са надлежном републичком инспекцијом.

Поред ванредног инспекцијског надзора који се врши по захтеву странке када је потребно утврдити испуњеност прописаних услова, инспекција социјалне заштите је имала већи број ванредних инспекцијских надзора у предузимању радњи у поступцима према нерегистрованим и регистрованим субјектима (од почетка 2017. године до 15.10.2017.- 92 субјекта).

Инспекцијски надзор у области социјалне заштите спроводи се углавном кроз ванредне инспекцијске надзоре, поводом инцидентних ситуација или по сазнању о постојању илегалног пружаоца услуга. Разлог за ово је првенствено у недовољном броју ангажованих инспектора социјалне заштите, због чега је немогуће обезбедити већи број редовних инспекцијских надзора и континуитет контроле над пружаоцима услуга социјалне заштите и осталим установама.

Циљеви инспекцијског надзора у области социјалне заштите jeсу:

1) остварење законитости рада установа социјалне заштите и других правних и физичких лица која обављају делатност социјалне заштите, односно психолошке делатности у погледу примене закона, других прописа и општих аката;

2) спречавање и сузбијање пружања услуга социјалне заштите од стране нерегистрованих субјеката;

3) постизање испуњености услова и придржавања стандарда за обављање делатности и пружање услуга социјалне заштите;

4) унапређење квалитета услуга социјалне заштите.

План инспекцијског надзора инспекције социјалне заштите усмерен је ка остварењу наведених циљева.

На сајту надлежног Министарства, објављено је 12 контролних листа за организације социјалне заштите. У недостатку капацитета да благовремено и својим капацитетима у инспекцијским надзорима обухвате све пружаоце услуга проценом ризика уз примену контролних листа, Одељење за инспекцијски надзор при надлежном Министарству је током августа и септембра 2017. године реализовало обуке пружаоцима услуга за примену контролних листа као механизма за самопроцену у чему је била укључена и покрајинска инспекција социјалне заштите. О исходима извршене самопроцене, организације социјалне заштите имале су обавезу да до 30.09.2017. године, известе Одељење за инспекцијски надзор Министарства. На основу самопроцене извршена је анализа од стране републичке инспекције социјалне заштите која је достављена покрајинској инспекцији.

Активности инспекције социјалне заштите ће се усмеравати првенствено ка надзираним субјектима са критичним и високим степеном вероватноће настанка штетних последица, односно субјектима са повећаним ризиком одступања од прописаних услова и стандарда за пружање услуга односно обављање делатности, онима код којих је констатован повећан степен одступања у претходној години и ка онима код којих се у потребној мери не поштују закон и други прописи у области социјалне заштите.

У складу са тим, покрајинска инспекција социјалне заштите ће током 2018. године реализовати инспекцијске надзоре на 6 месеци ( 2 инспекцијска надзора у 2018. години), док се ризик не смањи испод високог, над следећим надзираним субјектима на територији АП Војводине:

1. Дом за смештај одраслих и старјих „Пушин“ Суботица – критичан степен ризика - у сарадњи са републичком инспекцијом социјалне заштите-редован теренски инспекцијски надзор-први квартал 2018. године;
2. Установа за децу и младе „Споменак“ Панчево – услуга становање уз подршку - висок степен ризика - у сарадњи са републичком инспекцијом социјалне заштите-редован теренски инспекцијски надзор-први квартал 2018. године.

Контролни инспекцијски надзор за наведене надзиране субјекте ( теренски и канцеларијски) обавиће се у трећем кварталу исте године (прецизнија динамика реализације надзора није могућа због немогућности процене потреба за реализацијом ванредних инспекцијских надзора над нерегистрованим субјектима и поводом инцидентних ситуација, као и поводом координације са републичком инспекцијом поводом захтева за лиценцу.)

Над контролисаним субјектима који се по сампроцени свраставају у степен средњег ризика (7), реализоваће се по 1 инспекцијски надзор годишње (и током 2018. године по 1) док се ризик не смањи испод средњег ризика над следећим надзираним субјектима на територији АП Војводине:

1. Установа СОС Дечије село сремска Каменица – средњи степен ризика – у сарадњи са републичком инспекцијом социјалне заштите,
2. Установа за одрасле и старије, Стари Лец, Пландиште – средњи степен ризика – у сарадњи са републичком инспекцијом социјалне заштите;
3. Геронтолошки центар Панчево – услуга помоћ у кући – средњи степен ризика-у сарадњи са републичком инспекцијом социјалне заштите;
4. Центар за социјални рад Нови Кнежевац - послови јавних овлашћења, средњи степен ризика;
5. Центар з социјални рад Житиште - послови јавних овлашћења, средњи степен ризика;
6. Центар за социјални рад Кањижа - послови јавних овлашћења, средњи степен ризика,
7. Установа «Св. Василије Острошки Чудотворац» Нови Бечеј – услуга становање уз подршку – средњи степен ризика – у сарадњи са републичком инспекцијом социјалне заштите.

Наведени инспекцијски надзори ће се реализовати следећом динамиком:

Редовни теренски инспекцијски надзори за наведене надзиране субјекте реализоваће се у другом и трећем кварталу 2018. године (прецизнија динамика реализације надзора није могућа због немогућности процене потреба за реализацијом ванредних инспекцијских надзора над нерегистрованим субјектима и поводом инцидентних ситуација, као и поводом координације са републичком инспекцијом поводом захтева за лиценцу.)

На основу анализе незаконитости и неправилности утврђених у претходне 3 године, реализоваће се инспекцијски надзори и у установама социјалне заштите на територији АП Војводине:

1. Установа социјалне заштите за децу и младе, одрасле и старије „Ветерник“ У Ветернику-у сарадњи са републичком инспекцијом социјалне заштите-редован теренски инспекцијски надзор-други квартал 2018. године;

2.Установа за одрасле и старије „Оттхон“, Стара Моравица-у сарадњи са републичком инспекцијом социјалне заштите-редован теренски инспекцијски надзор-четврти квартал 2018. године.

Инспекција социјалне заштите планира вршење инспекцијског надзора код надзираних субјеката код којих у претходном периоду није вршен надзор, и то тако да се оствари сврха надзора, односно да се побољша ниво испуњености услова и стандарда и смањи степен ризика.

Самопроцена организација социјалне заштите, као и број представки и притужби представља основ за реализацију плана ванредних (претежно) и редовних инспекцијских надзора у току 2018. године.

У складу са информацијама о постојању нерегистрованих субјеката, реализоваће се и инспекције са циљем да им се забрани рад, односно, да се преведу у легалне пружаоце услуга социјалне заштите.

Број саветодавних службених посета реализоваће се у складу са приспелим захтевима.

По питању плана мера и активности превентивних деловања покрајинска инспекција социјалне заштите планира да у 2018. години унапреди јавност свог рада објављивањем записника о инспекцијском надзору на званичној презентацији Покрајинског секретаријата за социјалну политику, демографију и равноправност полова, у циљу указивања надзираним субјектима на најчешће пропусте и одступања надзираних субјеката.

Начин за постизање циљева наведених у Предлогу плана инспекцијских надзора у 2018. години:

* Саветодавне службене посете,
* Инспекцијски надзори,
* Координација са републичком инспекцијом социјалне заштите и другим инспекцијским службама и органима управе, правосудним органима,
* Мере у складу са Законом о социјалној заштити и Законом о инспекцијском надзору.

Рок за завршетак предвиђених мера и активности – крај 2018. године.

Показатељи учинака на нивоу мера и на нивоу активности:

* Забрањен рад нерегистрованим субјектима који пружају услуге социјалне заштите, по информацијама којима инспекција располаже,
* Повећан број лиценцираних организација социјалне заштите,
* Смањен ниво степена ризика код надзираних субјеката обухваћених контролом.

Министарство за рад, запошљавање, борачка и социјална питања је доставило обједињен план инспекцијског надзора Савету Координационе комисије ради одобравања Предлога плана инспекцијског надзора за 2018. годину за инспекцију социјалне заштите. Савет Координационе комисије донео је Одлуку број: 06-00-416/1/2017-08 од 21. децембра 2017. године, којом се одобрава предложени План инспекцијског надзора за 2018. годину.

 ПОКРАЈИНСКИ СЕКРЕТАР

 Предраг Вулетић